അമ്മയും മകനും ബന്ധുവും മുങ്ങി മരിച്ചതോടെ ഉയര്ന്ന ചൂടിലും വേനല് മഴയിലും മരിച്ചവരുടെ എണ്ണം 30 ആയി ബ്രിട്ടന് നിനച്ചിരിക്കാതെ അപകടത്തില് പെട്ടതിങ്ങനെ ലണ്ടന്: കഴിഞ്ഞ ഒരാഴ്ച്ചയില് പ്രകൃതിക്ഷോഭത്തില് ബ്രിട്ടനില് മരിച്ചവരുടെ എണ്ണം 30 ആയി. ലോക്ക് ലമോണ്ടില് ഒമ്ബതുവയസ്സുള്ള ഒരു ആണ്കുട്ടിയും അമ്മയും അവരുടെ കുടുംബ സുഹൃത്തും മുങ്ങിമരിച്ചതായി റിപ്പോര്ട്ട് ചെയ്യപ്പെട്ടതോടെയാണ് മരണസംഖ്യ 30 ആയി ഉയര്ന്നത്. ഇക്കഴിഞ്ഞ ശനിയാഴ്ച്ച രാത്രി സ്കോട്ട്ലാന്ഡിലെ ഏറ്റവും വലിയ തടാകത്തിലാണ് ഈ ദുരന്തമുണ്ടായത്. എഡിന ഒലാഹോവ എന്ന 29 കാരിയും അവരുടെ മകന് റാണ ഹരിസ് അലിയും കുടുംബ സുഹൃത്ത് അലി മുഹമ്മദ് അസിം റാസ എന്ന 41 കാരനുമാണ് മുങ്ങി മരിച്ചത്. റാസയുടെ ഏഴുവയസ്സുള്ള മകന് ആശുപത്രിയില് ജീവനുവേണ്ടി മല്ലടിക്കുകയാണ്. ഒലാഹൊവയുടെ ഭര്ത്താവ് വാരിസ് അലിയും ഇവരോടൊപ്പമുണ്ടായിരുന്നു. ഉഷ്ണതരംഗത്തില് നിന്നും രക്ഷനേടാന് എത്തിയ രണ്ടും കുടുംബങ്ങളും തടാകക്കരയില് അഹ്ലാദത്തോടെ സമയം ചെലവിടുന്ന ദൃശ്യങ്ങള് സമൂഹമാധ്യമങ്ങളില് കൂടി പുറത്തുവന്നു. അതിന് അല്പം സമയം കഴിഞ്ഞാണ് അപകടമുണ്ടായത്. ഇരുകൂട്ടരുടെയും ബന്ധുക്കളെ ഇവരുടെ മരണവിവരം അറിയിച്ചിട്ടുണ്ട്. വെള്ളിയാഴ്ച്ച 16 വയസ്സുള്ള ഒരു ആണ്കുട്ടിയും ബോട്ടുയാത്രയ്ക്കിടെ ഇവിടെ മരണമടഞ്ഞിരുന്നു. തടാകങ്ങളില് ഇത്തരത്തിലുള്ള അപകടങ്ങളുണ്ടാക്കുന്നത് തടയാന് എന്തെല്ലാം നടപടികള് സ്വീകരിക്കാനാകുമെന്ന കാര്യം ചര്ച്ച ചെയ്യുമെന്ന് അധികൃതര് അറിയിച്ചു. ഈ തടാകം സ്ഥിതിചെയ്യുന്ന നാഷണല് പാര്ക്കിന്റെ ചരിത്രത്തിലെ ഏറ്റവും മോശമായ വാരാന്ത്യമായിരുന്നു ഇതെന്ന് പറഞ്ഞ അധികൃതര് മരണമടഞ്ഞവരുടെ കുടുംബാംഗങ്ങളുടെ ദുഃഖത്തില് പങ്കുചേരുന്നതായും അറിയിച്ചു. മറ്റൊരു സംഭവത്തില് സൗത്ത് ലങ്കാഷയറിലെ അലക്സാണ്ടര് ഹാമില്ട്ടണ് മെമോറിയല് പാര്ക്കില് ഒരു 11 വയസ്സുകാരനും മുങ്ങി മരിച്ചു. ശനിയാഴ്ച്ച ഉച്ചതിരിഞ്ഞാണ് ഈ സംഭവം ഉണ്ടായത്. കൂട്ടുകാരുമൊത്ത് കളിക്കുന്നതിനിടെയാണ് ഈ കൗമാര്ക്കാരന് തടാകത്തില് വീണത്. വിവരം അറിഞ്ഞയുടന് രക്ഷാപ്രവര്ത്തകര് രംഗത്തെത്തിയെങ്കിലും കുട്ടിയെ കണ്ടെത്താന് ആയില്ല. വൈകിട്ട് നാലരയോടെയാണ് മൃതദേഹം കണ്ടെത്തിയത്. കഴിഞ്ഞ ബുധനാഴ്ച്ച ഗൗനയിലെ സ്വാന് തടാകത്തില് അകപ്പെട്ട ഒമ്ബതു വയസ്സുകാരനായ മകനെ രക്ഷിക്കുവാനുള്ള ശ്രമത്തിനിടയില് ഐറിഷ് സ്വദേശിയായ അമ്മ നടാഷ കോര് 29 മരണമടഞ്ഞു. വളരെ ആഴമുള്ള ഭാഗത്താണ് അവര് നീന്താന് ഇറങ്ങിയതെന്നും സാധാരണയായി ആരും ആ ഭാഗത്ത് ഇറങ്ങാറില്ലെന്നും അധികൃതര് പറയുന്നു. മറ്റൊരു സംഭവത്തില് ബാലോക്ക് കണ്ട്രിപാര്ക്കിലെ തടാകത്തില് ഒരു 16 വയസ്സുകാരന് മുങ്ങിമരിച്ചു. വെള്ളിയാഴ്ച്ചയായിരുന്നു ഈ സംഭവം നടന്നത്. കോണ്വാള് തീരത്ത് ഒരു 30 കാരനും യോര്ക്ക്ഷയറില് ഒരു 19 കാരനും സമാനമായ സാഹചര്യത്തില് മുങ്ങിമരിച്ചു. നോര്ത്ത് യോര്ക്ക് ഷയറില് ഒരു 55 കാരന് തന്റെ മക്കളുടെ മുന്പിലാണ് മുങ്ങി മരിച്ചത്. Stories you may Like